Jesper Langballe (DF), 2007-03-02:
Det er åbenlyst, at forslagsstillerne har misforstået 18-måneders-reglen eller, skal vi sige det mindre værdiladet, i hvert fald kraftigt har omfortolket den.
For 18-måneders-reglen taler jo om, at en udsendelse ikke har været mulig i 18 måneder og for nærværende er udsigtsløs, og så kan der gives midlertidig opholdstilladelse.
Pointen i 18-måneders-reglen i udlændingelovens § 9 c, stk. 2, er jo, at asylsøgeren ikke kan rejse hjem, men det er jo lige præcis det, som de afviste irakiske asylsøgere, som Det Radikale Venstre taler om, kan.
De skal rejse hjem.
De har fået besked på det af de danske myndigheder, og de kan rejse hjem.
Derfor er det helt meningsløst at bringe 18-måneders-reglen ind i billedet.
Hvis man fulgte forslaget, ja, så ville det i virkeligheden betyde, at ikke asylmyndighederne, men asylsøgerne tildelte sig selv opholdstilladelse.
Et nej fra den afviste asylsøger til at rejse hjem vil jo automatisk ifølge sådan en lov udløse en opholdstilladelse.
Jeg ved ikke, om jeg må anbefale hr. Simon Emil Ammitzbøll at høre på mig i stedet for på fru Lotte Bundsgaard, så han muligvis kan tage stilling til det, jeg siger.
Man kan sådan set
sige, at Folketinget med sådan en lov vil have indført et retskrav på midlertidig opholdstilladelse i Danmark, hvad enten folk har et opholdsgrundlag eller ej, og folk vil faktisk selv kunne bestemme, hvor længe opholdstilladelsen skal vare, for de kan jo bare fortsætte med at nægte at rejse hjem.
Og som ministeren har peget på i sin tale, bliver man samtidig fanget af den lidt meningsløse brug af 18måneders-reglen, sådan at de uvist af hvilken grund skal vente 18 måneder på at få den midlertidige opholdstilladelse.
Hvorfor i alverden kan de ikke få den med det samme?
Al logik og al legitimitet vil være taget ud af asyllovgivningen; man kan faktisk lige så godt afskedige både Udlændingeservice og Flygtningenævnet.
Man må rose forslaget for at have meget grundige bemærkninger, men de er mildt sagt ikke gennemtænkte.
Imidlertid er forholdene for de afviste asylsøgere, som nægter at rejse hjem, problematiske, og både regeringen og Dansk Folkeparti har for længst erkendt, at de nægtere, som har børn, har bragt deres børn i en trist situation, som heller ikke kan undgå at påvirke os andre.
Derfor er det helt logisk og rigtigt nu, hvor der er blevet plads i centrene og der er 65 irakiske børnefamilier tilbage, at man så kan fordele pladsen, sådan at den tiloversblevne plads kan skaffe disse børnefamilier et ekstra rum.
Det finder vi godt og rigtigt.
Vi finder det også godt og rigtigt, at der bliver mulighed for selvhusholdning i Sandholmlejren.
Vi var fra begyndelsen, da de 37 mio. kr. blev givet til at bedre børnenes forhold, og da reglen om, at man selv kan lave mad i Avnstruplejren, kom, begejstrede for det eksperiment.
Eksperimentet har nu vist sig at være vellykket, og så er det en rigtig god idé også at indføre det i Sandholmlejren.
Disse mennesker går jo ledige hele dagen igennem, og det er glimrende, at de kan bruge deres tid på at lave mad, at de kan spise den mad, de er fortrolige med, og at man slipper for alt det bøvl, der har været mellem personale og beboere i den anledning.
Det har været utaknemmeligt for personalet at servere mad for disse mennesker, og det problem er også løst.
Så begge disse forbedringer hilser vi velkommen.